Z A P I S N I K
22. sjednice Vijeća Mjesnog odbora Cvjetni trg
održane 19. ožujka 2023. u prostorijama Mjesnog odbora „Kralj Petar Svačić“, Preradovićeva ulica 29, s početkom u 19:00 sati

Nazočni članovi Vijeća Mjesnog odbora Cvjetni trg: Dragan Hrnjak, Nela Jantol, Milena Bekić Milinović, Matea Vučić i Nebojša Gavrilov.

Predsjednica Vijeća Mjesnog odbora Cvjetni trg pozdravlja nazočne i konstatira da je na sjednici nazočno svih 5 članova Vijeća, čime su stečeni uvjeti za raspravu i pravovaljano odlučivanje. 

Prije utvrđivanja dnevnog reda, predsjednica otvara raspravu o zapisniku 21. sjednice Vijeća Mjesnog odbora Cvjetni trg. Vijeće prihvaća jednoglasno i bez primjedbi zapisnik 21. sjednice Vijeća.

Vijeće Mjesnog odbora Cvjetni trg jednoglasno donosi

DNEVNI RED:

1. Prazni ulični poslovni prostori u vlasništvu Grada Zagreba na području Donjeg grada - trenutno stanje i prijedlozi za njihovo iznajmljivanje
2. Pitanja i prijedlozi


Ad. 1. Prazni ulični poslovni prostori u vlasništvu Grada Zagreba na području Donjeg grada - trenutno stanje i prijedlozi za njihovo iznajmljivanje

Nemali broj praznih poslovnih prostora u vlasništvu Grada Zagreba nalazi se na području Donjega Grada. Neki od njih već godinama nisu iznajmljeni, zapušteni su, a nakon potresa u ožujku 2020. njihov broj je porastao jer su zgrade u kojima se nalaze oštećene. Prema najnovijim podacima objavljenim na stranicama Grada Zagreba, nekoliko manjih poslovnih prostora koji već godinama nisu iznajmljeni nalazi se na području našeg Mjesnog odbora, dakle u najstrožem centru Zagreba. Uglavnom je riječ o uličnim prostorima iznimno male površine (npr. u Gajevoj ulici 2b i Ilici 5 ona iznosi cca 3 m²) zbog čega potencijalnim zakupcima nisu interesantni.
Milena Bekić Milinović predlaže da te minijaturne i mahom zapuštene poslovne prostore Grad ponudi (putem natječaja) malim obrtnicima (prije svega na obrte koji polako izumiru) ili mladim umjetnicima da ih sami urede. Jednu ili dvije godine (dok se ne uhodaju) zakupci ne bi plaćali najam već bi samo pokrivali režijske troškove. Korist od takvog nekomercijalnog najma bila bi višestruka: Grad bi pomogao u očuvanju određenih ugroženih obrta, a obrtnici bi dali svoj doprinos u uređenju poslovnog prostora, a time i samoga grada.

ZAKLJUČAK
o davanju u besplatan zakup praznih poslovnih prostora u vlasništvu Grada Zagreba

1. Vijeće Mjesnog odbora Cvjetni trg predlaže da se neki mali i godinama prazni poslovni prostori u vlasništvu Grada daju na korištenje mladim umjetnicima i obrtnicima na određeno vrijeme i bez plaćanja najamnine.

2. Ovaj se zaključak dostavlja Vijeću Gradske četvrti Donji grad na daljnje postupanje.


Ad. 2. Pitanja i prijedlozi

Sjednici prisustvuje građanin MT koji se zbog buke iz ugostiteljskog objekta „Bustan bar“, smještenog u dvorištu zgrade u Varšavskoj ulici 8, prvo obratio Mjesnom odboru mailom, a zatim je pozvan na sjednicu Vijeća. MT je predstavnik stanara zgrade na Trgu Petra Preradovića 6, ali isti problem s bukom iz spornog ugostiteljskog objekta imaju i stanari Varšavske 8 i 10. 
Prije dolaska „Bustan Bara“, zgrada u dvorištu Varšavske 8 se koristila kao miran hostel koji je u međuvremenu zatvoren, a isti prostor je pretvoren u „Bustan Bar“, s preglasnom disco glazbom, razglasom, dj-pultom, urlanjem gostiju i radnim vremenom do 4 sata ujutro. Program varira, ovisno o danu u tjednu, no zbog specifičnosti konstrukcije objekta, stanari čije zgrade okružuju dvorište nemaju izbora, nego moraju pratiti programe koji se odvijaju u "Bustan baru". Ovaj problem traje već 2 godine. Prije otvaranja spornog ugostiteljskog objekta postojalo je samo otvoreno dvorište, na kojem je prvo, za potrebe tog ugostiteljskog objekta, podignuta nadstrešnica, a nakon "preuređenja" ovog ljeta, dvorište je zastakljeno i pokriveno. Prošlog ljeta, nakon predstavke Građevinskoj inspekciji zbog izgrađene drvene nadstrešnice, ista je uklonjena, da bi na istom mjestu ubrzo osvanula stakleno-metalna konstrukcija s krovom! Građanin MT se pita kako je moguće da se namjensko „dvorište“ pretvori u zatvoreni prostor i da se objekt nesmetano koristi. MT naglašava da je uvidom u ZG Geoportal, za k.č.br 2235, k.o.Centar, način uporabe vanjske površine definiran kao „dvorište“. Prijave i pritužbe do sada su poslali:
- Gradskom uredu za obnovu, izgradnju, prostorno uređenje, graditeljstvo, komunalne poslove i promet;
- Sektoru za prostorno uređenje i graditeljstvo;
- Sektoru sanitarne inspekcije;
- Sektoru za nadzor u turizmu i ugostiteljstvu;
- Sektoru za nadzor građenja;
- Pučkom pravobranitelju;
- Komunalnom redarstvu;
- Policiji.
Niti jedna prijava do sada nije urodila plodom. 

Dragan Hrnjak ohrabruje MT i savjetuje ga da ustraje, kaže da je bitno da su sve prijavili Policiji. Jednako tako predlaže da se jave Građevinskoj inspekciji i zatraže izlazak na teren. Jedna od opcija je i prijaviti ih Poreznoj upravi, koja u pravilu brzo reagira.

Sjednici je prisustvovala i građanka AKV koja je zbog istih problema bila na našoj sjednici i prije godinu dana. I ovom prilikom je izrazila nezadovoljstvo organizacijom parkirnih mjesta u gradu, tj. činjenicom, kako naglašava, da je u nekim ulicama gotovo 50 % parkirnih mjesta stalno/dugotrajno i neopravdano rezervirano. Smatra da nema nikakve logike u njihovoj rezervaciji i nabraja pojedinačne situacije, od ulice do ulice, gotovo za područje čitavog Zagreba. Upite, prijedloge, objašnjenja oko parkirnih mjesta je slala na razne adrese, od redarstva i Zagrebparkinga, do Sektora za promet pri Gradskom uredu za obnovu, izgradnju, prostorno uređenje, graditeljstvo, komunalne poslove i promet, ali je uglavnom dobila samo djelomične odgovore, zbog čega je nezadovoljna. Daje nam do znanja da će nastaviti baviti se ovim problemom, tako dugo dok je netko ne posluša.

Nela Jantol predlaže da se tijekom ljeta, u suradnji sa susjednim Mjesnim odborima, organiziraju dani Mjesnih odbora na otvorenom, u nekom od nama susjednih parkova. Prijedlog je jednoglasno prihvaćen.

Sjednica je završila u 20,15 sati.


Zapisnik sastavila: Milena Bekić Milinović

KLASA: 024-08/23-003/590
URBROJ: 251-13-11-1/008-23-2

Zagreb, 19. ožujka 2023.

Predsjednica
Vijeća Mjesnog odbora

